b"\n_START_ARTICLE_\nCastell d'\xc3\x92dena\n_START_SECTION_\nDescripci\xc3\xb3\n_START_PARAGRAPH_\nActualment s'observa una gran torre poligonal, ja que la resta de ru\xc3\xafnes ha desaparegut. La torre \xc3\xa9s formada exteriorment per un poliedre d'onze cares que forma una pir\xc3\xa0mide truncada. Interiorment \xc3\xa9s circular. Les cares exteriors oscil\xc2\xb7len entre 225 a 240 cm a la base i 205 a 225 cm al capcer. El gruix de les parets \xc3\xa9s de 244 cm. L'al\xc3\xa7ada, 10,28 m. S'accedeix a l'interior de la torre a trav\xc3\xa9s d'una porta adovellada oberta al nivell de primer pis i a una al\xc3\xa7ada d'uns 3,65 m del nivell de terra. Estava dividida en tres pisos, el m\xc3\xa9s baix devia ser originalment una cisterna i despr\xc3\xa9s una pres\xc3\xb3. L'aparell \xc3\xa9s regular i ben escairat, disposat en filades ben alineades._NEWLINE_Encara que \xc3\xa9s citat ja en el segle X no hi ha vestigis identificatius d'aquella etapa. Com a conseq\xc3\xbc\xc3\xa8ncia de l'ordre d'enderrocament de l'any 1463 i de les destruccions practicades per una explotaci\xc3\xb3 de guix en el lloc nom\xc3\xa9s en resta una torre poligonal, d'onze cares que, segons Joan Bassegoda, fou constru\xc3\xafda durant els segles XIII - XIV. Est\xc3\xa0 constru\xc3\xafda a base de carreus d'arenosa tallats en forma rectangular, amb morter. Actualment les obres de restauraci\xc3\xb3 han descobert un fragment de la muralla, aix\xc3\xad com indicis d'haver existit en aquest mateix lloc un habitacle ib\xc3\xa8ric.\n_START_SECTION_\nHist\xc3\xb2ria\n_START_PARAGRAPH_\nLa primera not\xc3\xadcia documental del castell d'\xc3\x92dena \xc3\xa9s de l'any 957, quan Sala de Conflent, fundador del monestir de Sant Benet de Bages, va fer una venda a Eldegar i la seva dona Oria d'unes cases al comtat de Manresa dins el c\xc3\xa8rcol del castell de \xc3\x92dena. Les primeres not\xc3\xadcies que es tenen d'un senyor del castell daten de l'any 1040 en un conveni entre els germans Domnu\xc3\xa7 Bernat i Guillem Bernat d'\xc3\x92dena. Aquest actu\xc3\xa0 com a senyor del castell d'\xc3\x92dena per\xc3\xb2 el tenia en feu comtal i entre el rei i ell hi havia, possiblement un altre senyor. El castell d'\xc3\x92dena estigu\xc3\xa9 infeudat pels comtes de Barcelona a la fam\xc3\xadlia Castellvell, domini que es constata l'any 1121 i que acabar\xc3\xa0 el 1314._NEWLINE_El castell pertangu\xc3\xa9 a la fam\xc3\xadlia \xc3\x92dena fins al 1287. Guillem II d'\xc3\x92dena el vengu\xc3\xa9 al vescomte Ramon Folc VI de Cardona. Aix\xc3\xad, els vescomtes de Cardona ampliaven els seus dominis a la Conca d'\xc3\x92dena. El 1295, Ramon Folc VI de Cardona vengu\xc3\xa9 a l'infant Pere el dret alodial i el domini major que tenia en el castell d'\xc3\x92dena. Mort l'infant Pere el 1298 el castell i la vila d'\xc3\x92dena foren venuts al rei Jaume II per 10.000 sous. Finalment per\xc3\xb2, el rei Jaume II va vendre al vescomte de Cardona Hug I el castell d'\xc3\x92dena amb tots els drets que hi tenia aix\xc3\xad que el seu fill Hug II i la seva mare negaren els drets reials sobre el castell. En conseq\xc3\xbc\xc3\xa8ncia, el rei, Alfons el Benigne envi\xc3\xa0 el sometent del veguer de Manresa contra el senyor del castell d'\xc3\x92dena. El castell fou de domini reial directe fins que el 1347 la corona vengu\xc3\xa9 la jurisdicci\xc3\xb3 i els imperis del castell a Hug II de Cardona. En el fogatjament dimanat de 1359 consta: \xc2\xabCastell Dodena, 52 fochs\xc2\xbb. Malgrat for\xc3\xa7a incidents posteriors, el castell romangu\xc3\xa9 en poder dels vescomtes de Cardona i els seus successors, els Medinaceli fins a la fi de les jurisdiccions senyorials al segle XIX._NEWLINE_L'any 1463, durant la guerra contra Joan II, els habitants de la ciutat d'Igualada aconseguiren l'ordre d'enderrocar el castell i no fou reconstru\xc3\xaft, doncs no tornar\xc3\xa0 a reapar\xc3\xa8ixer com a tal._NEWLINE_El 1985 van comen\xc3\xa7ar les obres de restauraci\xc3\xb3 de la torre poligonal a c\xc3\xa0rrec del servei de Monuments de la Diputaci\xc3\xb3 de Barcelona. En l'actualitat el castell \xc3\xa9s de propietat municipal."